《代陶渊明九日闲居》
明代·区大相

昨者远游归，田园守旧耕。冉冉老将至，于世复何营。

时来嘉令老，悦我迟暮龄。众卉承露萎，孤松冒霜荣。

木落远峰峻，潦止寒流清。岁寒知物变，壮图令心惊。

萸为辟恶佩，菊有遗世情。既感川上叹，亦肥嘉遁贞。

事往勿复道，觞至可尽倾。俯仰衡门士，聊以毕吾生。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当国，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。